
Kako živi Antuntun 


U desetom selu 
živi Antuntun. 
U njega je malko 
Neobičan um. 


On posao svaki 
Na svoj način radi: 
Jaja za leženje 

On u vrtu sadi. 


Kad se jako smrači, 
On mrak grabi loncem. 
Razlupano jaje 

On zašiva koncem. 


Da I je jelo slano, 
On to uhom sluša. 
A ribu da pjeva 
Naučiti kuša. 


Na livadu tjera 
Bicikl da pase. 
Da mu miše lovi, 
On zatvori prase. 


Guske sijenom hrani, 
Snijegom soli ovce. 
A nasadi kvočku 

Da mu leže novce. 


Kad kroz žito ide 
On sjeda u čun. 
Sasvim na svoj način 
Živi Antuntun. 


Objašnjenje: Ime Antuntun uzeo sam iz sjećanja na svoje dane djetinjstva. Imali smo u 
osnovnoj školi jednog učenika koji nam se činio malo smiješan, a njegovo ime Antun bilo 
nam je preozbiljno za njega, pa smo ga produžili u Antuntun. 

G. Vitez 

Paun 


Njegovo Veličanstvo Paun Prvi, 
Potomak paunske kraljevske krvi, 

S kraljevskom odjećom dragulja punom 
I sa blistavom kraljevskom krunom 
Rekao je jutros glasno i jasno: 

- Ja pjevam divno! Pjevam prekrasno! 
Slavuj je za me tek mali ptičić, 

A glas je njegov bijedni glasičić, 


M+x+x:4 


kažem vam - sitan glasičičičić! 

A zašto ne bi... 


Možda ste i vi sreli dječaka, 
Jednog od vaših vršnjaka, 
Koji rado izmišlja i smišlja, 
Kao što rado jede medenjaka. 


On se samo okrene desno i lijevo 
I već - 
prijedloga evo: 


Zašto ne bi na drveću usred šume 
Rasle, na primjer, lopte od gume? 
Ili raznobojni baloni? 


Ili zašto ne bi zorili 
Bomboni? 


A mogla bi da rastu 
I naliv-pera na hrastu. 


Mogli bi i satovi da kucaju, 
A njihova stakalca 

Kao ogledalca 

Da svjetlucaju, svjetlucaju. 


Zašto se ne bi takve ovce uzgajale 

Koje znaju ne samo vunu nositi i travu jesti, 
Već koje znaju vunu presti, 

Koje znaju rukavice plesti? 


Ili - zašto ne bi uzgajali takve krave 
Koje same sir i maslac prave? 


A zašto se ne bi oblaci tako uredili 
Da iz njih kiša pada 

Ili snijeg sipa 

Samo kad se odvrne pipa? 


Zašto ne bi takve olovke bile 
Koje bi se same šiljile, 

Koje bi same risale, 
Koje bi same zadaće pisale? 


I napokon, 

Kad se već prave 

Razne sprave, 

Kao što je sprava za tkanje, 
Kao što je sprava za pranje 
Zašto se ne bi napravila 

I sprava za znanje? 

Ona se lijepo ukopča noću 
I prenosi u glavu znanje 

Iz koje god želiš knjige, 

A ti spavaš i ležiš bez brige... 

Kad bi drveće hodalo 


Kad bi drveće hodalo, 

Šume bi se razilazile na sve strane. 
Drveće bi hodalo, 

A mahale njihove grane. 


Kad bi drveće hodalo, 
I parkovi bi šetali nedjeljom sa šetačima, 
A možda bii zaigrali malo s igračima. 


Kad bi drveće hodalo, 
Među pticama bi došlo do velike pometnje, 
Jer bi i gnijezda krenula u šetnje. 


Kad bi drveće hodalo, 
Ja bih pisao naranči sa juga, 
Nek dođe kod mog bolesnog druga. 

Kakve je boje potok? 


Potoku koji šumom teče 
Oprezno priđe jedan jelen 
I napivši se vode reče: 

- Potok je kao šuma zelen. 


Kraj stijena potok dalje teče 
O kamena se lomeć rebra, 
Skakutajući zeko reče: 

- Potok je ovaj sav od srebra. 


Kroz polje potok dalje teče 
Pod vedro nebo izašav, 

A lastavica ozgo reče: 

- Potok je kao nebo plav. 


I potok dalje teče, teče, 
Nad njim oblaci bijeli stoje, 
Lebdeći bijeli leptir reče: 

- Potok je ovaj bijele boje. 


S mnoštvom zvijezda dođe veče, 
Ugasi svoje boje dan, 

Plašljiva srna tiho reče: 

- Gle, sav je potok ozvjezdan. 

Neposlušne stvari 


- Uh, ma što je s mojim čarapama? 
Jesi li ih gdje vidjela, mama? 


- Da, vidjela sam jednu bijelu vranu, 
Gdje ih nazuva jutros na tavanu! 


- Olovka mi je sinoć ovdje bila, 
A sad je nema. Gdje se samo skrila? 


- Ah, da sjećam se: 

Mačak je svom pokojnom djedu 
Pisao pismo, 

A gdje ju je metnuo - 

to vidjeli nismo! 


- Šal sam ovdje negdje ostavio, 
Reci, mama, gdje bi on sad bio? 


- Jutros prođoše dva šarena zeca 
Kažu, treba im za put do Mjeseca! 

Dohvati mi, tata, mjesec 


- Dohvati mi, tata, mjesec, 
Da kraj mene malo sja! 
Dohvati mi, tata, mjesec, 
Da ga rukom taknem ja! 


- Mjesec mora gore sjati, 
Ne smije se on skidati. 
On mora kod zvijezda biti, 
Put zvijezdama svijetliti, 
Da zvjezdice kući znaju, 
Kad se nebom naigraju. 
Ina zemlju mora sjati, 
Da zec vidi večerati, 

Da jež vidi putovati, 

Da miš vidi trčkarati, 
Da bi ptice mogle spati, 
I da tebi, moje dijete, 
Mjesec lagan san isplete 
Od srebrnih niti 

Pa da snivaš i ti. 

Švelja 


U ponedjeljak je šiti htjela, 
U utorak - za švelo sjela, 
U srijedu - u iglu uvela, 
U četvrtak - malo šila, 

A u petak - pokvarila, 

U subotu - oparala, 

U nedjelju se odmarala. 

Nema za mačke škole 


— Kamo ćeš s torbom? - 
Upita Miru mačka. 


- U školu! Đak sam! 
Ovo je torba dačka! 


-1lja bih s tobom! - 
Mačkine oči mole. 


- Ne možeš draga, 
Nema za mačke škole. 
Mački je dosta 

Da zna presti, 

Da zna loviti, 

Da zna jesti, 

Da se zna verati 

I da mijauče, 

A to sve mačke 

Kod kuće nauče. 











eLektire.skole.hr 


12 


Grigor Vitez: Izabrane pjesme 





Najljepša boja 


Najljepša je zelena boja - 
- misli krava. 

Sve bi trebalo da je zeleno, 

Onda bi sve bilo lijepo, 

Onda bi sve bilo lijepo 
kao trava. 


Još je ljepša bijela boja — 

- misli mačka. 
Bijela boja mlijeka. 
Da je bijela, da je bijela - 
Koliko bi ljepša bila rijeka! 


Sve su boje lijepe: 

I crvena i žuta i plava i bijela — 
- misli pčela, 

Kad oko cvijeća lijeće. 

Sve su boje lijepe 

Kad su cvijeće. 


Nije lijepa ni ova, ni ova, ni ova - 

- misli sova. 
Svaka je ta boja ružna, svaka, svaka, svaka, 
Jedino je lijepa boja mraka. 

Tiha, tiha pjesma 


Tiho kos u grmu spava, 
A još tiše raste trava. 
Tiho tamni bor šumori, 
A još tiše trešnja zori. 
Tih je zeko ispod granja, 
A još tiše bilje sanja. 
Raznobojne snove sniva 
Cvijeće, šuma, polja, njiva. 
Svud su snovi razasuti: 
Jaglac sanja san svoj žuti, 
Modro sanja šumarica, 
Ljubičasto - ljubičica, 
Nebo plavo - potočnica, 
Bijelu iskru - tratinčica, 
A duboko sanja noć, 

Ti još dublje... Laku noć! 

Unuk i djed 


Žubori tako unuk djedu: 

- Eh da mene na Mjesec povedu 
U jednoj svemirskoj raketi, 

Da vidiš kako se leti, 

Kako se leti! 


A tek na Mjesecu - 

To ti je nešto za djecu! 

Tamo je sila teže mnogo, mnogo manja. 
Baš pravo mjesto za natjecanja! 

To teško možeš i predočiti. 

Možeš lako brdo preskočiti. 

A kad potrčiš, 

Kao da te nosi vjetar: 

U tri koraka prijeđeš kilometar!... 


Dok je unuk tako tkao 
Mjesečeve zgode, 
Skliznuo se i upao 

U jarak pun vode. 


A nato će djed unuku 
Dajući mu ruku: 


- Lijepo je, lijepo svemirom šetati 
I na sva brda Mjesečeva stići, 

Ali, vidiš, može ti smetati, 

Ako po zemlji ne znaš dobro ići. 

Slikar 


Evo: 
Boje, 
Paleta, 
Kičica. 
Eh, sad ću slikati, 
Sad ću slikati 
Mnogo slika, crteža, sličica! 


Slikat ću prvo 

Veliko krošnjato drvo, 

I ptice kako nad njim lete, 

I jednu na grani 

Kako mlade hrani. 

Slikat ću zatim baku kako plete, 
I kako se kraj peći grije, 

I do nje sive mačke dvije, 

I kako im baka tiho priča 
Obadvjema, 

Sve dok baka, sve dok baka 
Ne zadrijema. 


Slikat ću kako je lija pozvala vuka na kafu, 
I kako mala zebra moli tetu žirafu 

Da joj dohvati banana 

Ili barem lišća s grana. 


Zatim jednog lava, 
Tako strašnog lava, 
Da te hvata strava. 


I jednoga slona, 
Velikoga slona, 
Većeg od vagona. 


I jednoga tigra, 

Kao plamen žutog tigra, 
Koji ne zna što je šala, 
Koji ne zna što je igra. 

Naslikat ću jato plavih i bijelih aviona, 

Lokomotivu s mnogo crvenih, zelenih i žutih vagona, 
I nad svima 

Otegnut barjak crnog dima. 


Slikat ću konje na livadi 
Kako se igraju, 

Kako se igraju 

Koraka laka 

Poput crvenih i crnih oblaka. 


A zatim još 

A zatim još 

Voća pun koš. 

Voće ću slikati rujno, žuto, crveno, 
Mirisno i zrelo, 

A ne kiselo, trpko i zeleno, 

Što nije za jelo. 


A gusana krvopiju 

Što je na me ljut i bijesan 
Naslikat ću bez očiju, 

Da ne vidi više gdje sam. 
Ni bijel mi više neće biti: 
Za kaznu ću ga ocrniti. 


I naslikat ću kuću, 

Veliku, veliku kuću, 

U kojoj svaki svoju sobu ima, 

I gdje pećicu svaka soba ima, 

Da zimi bude toplo svima, svima. 
Kuća će biti svijetla, čista, nova. 
Golubovi će glasno gukati s krova. 


Zatim ću još jedno 
Veliko 

Sjajno 

Sunce naslikati, 
Pa čak i kada 

Kiša pada, 

Ono će lijepo sjati. 

Maksimir 


Voliš li igru 

Il šumski mir, 
Odšetaj sa mnom 
U Maksimir. 


Vuče te želja 
Junačka, žarka, 
Čak do žitelja 
Zooparka? 


Pođimo onda 

Lijepo po redu. 
Najprije gledaj 
Mrkoga medu. 


- Rvač sam! - kaže medo u bundi - 
Rušim svakog u prvoj rundi! 

Radi održanja snage 

Sve su mi jestvine drage. - 

I pruži šapu, kao da veli: 

- De, bratac, udijeli! 


Maše nam glavom medvjed bijeli: 
- Kupam se život cijeli! 

Malo mi izgleda tužno 

Ovo podneblje južno. 

Ja volim carstvo snijega i leda, 
Onda mi oko veselo gleda. 


- Tako vam carske slave, 

Kako živite, lave? 

- Dvor mi je tijesan. Samo spavam, 
Jedem što dadu. Baš nisam slavan. 
A carstvo moje? Pa to je varka. 

Oh, gdje je moja Afrika žarka! 


To je leopard. 
Zvijer opasna i lijepa, 
Poput velike šarene mačke, 

Od uha do vrha repa 
Svud su po njemu tačke. 


I ne možemo od silne graje 
Saslušat papagaje. 

Čude se djeca žarkoj ptici: 
Kljunom se vješa o žici. 


- Svud sam ograđen - 

Reče orao. 

- Oh, što sam ojađen! 
Letjeti bih morao, 

Za visinama mi čezne krilo, 
Samo kad ne bi žica bilo! 


To je pelikan. 

Među pticama pravi velikan. 

- Hranim se - kaže - ribljom čorbom 
Pa zato imam kljun sa torbom. 


Crna i bijela rebra 
Ima po sebi zebra. 
Inače je slična našem konju. 
Čak su u Afriku išli po nju. 


Šapće nam deva ili kamila: 

- Uvijek me je daljina mamila. 
Na putovanju, slično pređima, 
Uvijek nosim hranu u leđima. 


Žirafa kaže: - Trebam li hrane, 
Samo dignem glavu do grane. 
Imadem vrat 

Čitav hvat. 


Najveći stanovnik tu je slon. 
Ko tramvaj velik, šali sklon. 
On može nosom da te ščepa, 
Ili ti uzme dinar iz džepa. 
Kad nađe voćku ili bombona, 
Kaže: - E to je za me, za slona! 

- Gdje su ti krila? 

Pitamo afričkog noja. 

- Nisu ni bila, 

Noge su prednost moja. 
Krila i ne trebam, 

Noge mi dobro gaze, 

Ja sam ti trkač na duge staze. 


Velike zmije - to su udavi. 
Može tijelom zvijer da udavi. 
Svu je omota pa je sputa, 

I onda dugo guta, guta. 

A zatim spava, jer je sita, 
Lijepo smotana kao pita. 


- Šta radiš ovdje, zubata njuško? - 
Pitamo krokodila. 

On se u vodi mirno ljuljuško. 
Kaže: - Voda mi mila! 

Ja iz daleke 

Tople rijeke 

Dođoh, iz Nila. 

Kad plivam Nilom, lijepo se vide 
Starinske piramide. 


Ovo je kengur ili klokan. 
Ne ide, već skače, 
Pravi je skokan. 


- Kad se svađamo, kesimo, kričimo 
Mi majmuni na vas ličimo. 

Čovjek je katkada našega roda, 
Samo na stražnjim nogama hoda. 
Čekamo od vas, mališa, 

Voća ili slatkiša. 


- Ja sam to, ja, teta lija! 
Ovdje ne pomaže mudrolija. 
U ovoj ogradi, u ovoj žici, 
Ne daju prići čak ni ptici. 
Kad vidim vrapca ili lastu, 
Samo mi zazubice rastu. 
Kad čujem koke ili pure, 
Samo mi sline cure. 

- Ja nisam onaj vuk iz bajke 
Što je šumom mirno lutao 

I Crvenkapicu, kad je od majke 
Išla k baki, živu gutao. 

Samo je bajka tomu kriva 

Što je iz vuka izašla živa. 

Koga ja progutam, živjet neće, 
Ja nikom ne dam brati cvijeće. 


Ovo je bizon. 

Ima bradu kao Robinzon, 
Ogroman prednji kraj i glavu, 

I on predstavlja opasnost pravu. 


- Šta najviše voliš? - pitam jelena. 

- Moja je radost - trava zelena, 
Široka šuma, bistra voda 

I sloboda, brate, sloboda! - 

Dadoh mu lišća. On mjesto zbogom 
Na rastanku mi mahnu rogom. 

Dodir proljeća 


Olgici 


Slušam zvek čelika, 
A čujem ševe i kosove. 
Celik nema svoga proljeća. 


Gledam kako iskre lete, 
A vidim krijesnice uveče u polju. 
Iskre nemaju svoje tihe večeri. 


Gledam dimnjak nad glavom 
A vidim krošnjat jablan do neba. 
Dimnjak nema svoga listanja. 


Djetinje mi se srce rodilo u grudima 
I lupa 
Jako, jako. 

Mi djeca 
Mi djeca sagradit ćemo grad 


Sa mnogo zelenih krošanja. 


Mi djeca sagradit ćemo grad 
Sa mnogo plavog neba. 


Mi djeca sagradit ćemo grad 
Sa najvećom ulicom radosti. 


Mi djeca sagradit ćemo grad 
Koji neprijatelj nikad neće osvojiti. 


Mi djeca sagradit ćemo grad 
U našim srcima. 

Daine 


Da me tko pita: 
Voliš li što sunce sja? 
Lako bih mu rekla: DA. 


Da me tko pita: 

Voliš li tatu i mamu 

I svoja brata dva? 

Lako bih mu rekla: DA. 


Da me tko pita: 

Da li bi htjela da bude rata 

I da u rat ode tvoj tata 

I Nedin tata, Branin tata 

I da bude crno i žalosno sve? 

Ja bih rekla što i sva djeca svijeta: 
NE. 

Dimnjačar 


Da sam dimnjačar, smio bih biti crn 
Kao najcrnji kotao sa ognjišta, 

Smio bih nagaravljen hodati ulicom 
I nitko mi ne bi ništa. 


Nosio bih na pletenim žicama četke, 
Jednu manju i jednu veću, 

Na kojima svaka čekinja 

Donosi sreću. 


Obilazio bih kuće kao pod crnom maskom, 
Samo bi mi se smijali bijeli zubi i dva oka, 
Peo bih se iznad krovova kuća 

I gledao grad s visoka. 


A kad bih sreo neko dijete koje je tužno 
I koje nesreća danomice lupa, 

Dopustio bih mu da iz moje četke 
Jednu čekinju iščupa. 

Lastavica 


- Lastavice, gdje si bila? 

- U dalekom svijetu. 

- A što si nam donijela? 

- Proljeće na repu. 

- A kako si putovala? 

- U kabini aviona. 

- Koliko te put stajao? 

- Oko dva-tri miliona. 

- Gdje ćeš sada stanovati? 
- Tu pod krovom. 

- Jel' u onom starom stanu? 
- Ne, u novom. 

Olovko, olovko 


Olovko, olovko, 
Zašilji se! 


Zadaćo, zadaćo, 
Napiši se! 


Knjižice, knjižice, 
Nauči se! 


A ti, lopto? 
To ću sam. 
Igrati se znam! 

Maslačak 


- Hej, maslačku uz poljski put, 
A gdje ti je dukat žut? 


- Pravio sam trampu, 
Dao ga za lampu. 


- A kome ćeš sjati, 
Može li se znati? 


- Djeci, kad me pušu, 
Obasjat ću dušu. 

Gitara jesenjeg vjetra 


Vjetar je opet uzeo svoju staru gitaru, 
staru, staru, jako staru, 
I pjesmu jeseni uz nju zapjevao, 
pjevao, pjevao, pjevao... 
A list po list u zraku plesat stao 
list list 
po po 
list list 
pao 
pao 
pao 
pao 

Grigor Vitez: Izabrane pjesme 





Kako rastu djeca? 


Kako rastu djeca? 
Kao vrbe iz vode, kao u livadi trava, 
Djeca rastu iz nogavica i rukava. 


Kako trče djeca? 
Kao kozlići, kao leptiri, kao brza voda, 
Dijete radije trči nego da hoda. 


Kako plivaju djeca? 
Kao delfini, kao papuče, kao lađe, 
Već kako se koje dijete snađe. 


Kako žagore djeca? 
Kao čavke, kao pokvareni motori, kao pčele, 
Bilo da se ljute, bilo da se vesele. 


Kako se igraju djeca? 
Kao djeca. Djeca se igraju toliko igara 
Da ne bi stalo ni u pet hambara. 


Kako se peru djeca? 
Kao patke, kao jegulje, kao mačke kad kišu. 
Okupana djeca na proljeće mirišu. 


Kako spavaju djeca? 
Kao mačići u košari, kao sjenice mlade, 
I slatko, slatko, slađe od čokolade. 

Grigor Vitez: Izabrane pjesme 





Žir 


Pričao mi žir na hrastu: 
Vidio sam jučer lastu, 
Pa mi kaže: Dobar dan! 
Što ne ideš malo van? 
Zašto tako stojiš s mirom, 
Poigraj se sa leptirom! 
A ja kažem lasti: 
Mogao bih pasti! 
Druga bi stvar bila 

Da imadem krila! 

A u žira prava 

Ima samo glava. 

Zar ne znaju laste 

Da mi pamet raste? 
Već mi seže glava 

Čak do neba plava! 

Grigor Vitez: Izabrane pjesme 





Pjesma za svu djecu svijeta 


Ima jedna pjesma 

Jednako lijepa na svim jezicima svijeta - 
Ona još nije napisana, 

Ona još nije ispjevana, 

Ali ona postoji. 


Ona se ne pjeva na jedan glas, 

Ona se ne pjeva u oktetu, 

Ona se ne pjeva u običnom zboru - 
To je pjesma za milijardski dječji zbor. 


Ima takva pjesma. 

Ona još nije sastavljena, 
Samo pojedine njene riječi 
Ponavljaju djeca u igri i u snu 
U svim zemljama svijeta. 


Te riječi treba sjediniti 
Kao što se sjedinjuju ruke 
Koje se prijateljski rukuju 


Ritam te pjesme već postoji, 
On se može čuti 
Kad od radosti udaraju dječja srca. 


Melodiju te pjesme znaju djeca svih boja. 

Od te melodije utišavaju se topovi, 

Od te melodije zastaje prst na obaraču mitraljeza, 
Od te melodije otkazuju motori bombardera. 


Tu melodiju već pjevuše djeca, 
lako još ne znaju sve njene riječi. 
Ali djeca će ih pronaći; 

Ona će ih svakako pronaći, 

I sastaviti pjesmu 

Za svu djecu svijeta. 

Grigor Vitez: Izabrane pjesme 





Epitaf vojniku koji je pao 
u času potpisivanja primirja 


Vijest je letjela brže od ptice 
Brže od vjetra 

Brže od munje. 

Gugutala je od sreće u eteru. 
I stigla je prekasno. 


Za one koji su pali uvijek je prekasno. 


A da je stigla samo pola sata ranije, on bi bio živ. 
Rukovao bi se s drugovima i smijao. 
Da je stigla dan ranije, mnogo bi njih još ostalo živih. 
Da je stigla mnogo mnogo ranije, mnogo mnogo bi ih još ostalo 
živih. 


Trebalo je vijest poslati mnogo mnogo ranije, 
Prije no što su počeli padati mrtvi. 

Grigor Vitez: Izabrane pjesme 





Grigor Vitez o svojim pjesmama 


U svoje pjesme sam utkao mnogo zvukova, mirisa, boja i pokreta iz svijeta vlastitog dje- 
tinjstva. Moje djetinjstvo proteklo je u malom slavonskom selu, u polju, u šumi, u dvori- 
štu, na livadama, gdje je priroda tako blizu, gdje osjećaš i najmanji njen dah i promjenu. 
Taj svijet je morao ući u ove pjesme koje su namijenjene djetinjstvu drugih, jer sam samo 
na stazama vlastitog djetinjstva mogao naći put do drugih djetinjstava. Zato je u ovim 
pjesmama mnogo prirode, glasova ptica i životinja, dječjih nestašluka, zadirkivanja, šale, 
igre - onoga što je bilo svijet moga djetinjstva koji sam na ovaj način pokušao vratiti i 
pokazati nešto od toga drugoj djeci. Ujedno sam htio pružiti u njima što više vedrine i 
radosti, one nepatvorene radosti koja je svojstvena samo djetinjstvu i koju život odrasli- 
ma razbija i polako uništava, a čovjek uvijek teži nešto od toga sačuvati i dalje. 

Najveći utjecaj na moje pisanje stihova za djecu ima u prvom redu moje djetinjstvo, pri- 
roda i doživljene slike mog zavičaja, a onda moj rad s djecom u razredu, moja kćerkica 
Olgica, narodne priče, pjesme i zagonetke, te putovi i uspjesi značajnih pjesnika koji su 
pisali za djecu. Ja točno znam iznad kojih njiva moja ševa vije svoju jutarnju pjesmu, u 
kojoj je livadi šumio moj »hrast«, gdje je stajala »jabuka kraj puta« koje više nema, koju 
su livadu kosili kosci kad je izletjela prepelica koja se našla i u naslovu jedne moje zbirke. 
U mojim pjesmama za djecu ima mnogo slika prirode i životinja i mnogo dječjih nestaš- 
luka. A svaka zamisao i slika započinjala je uvijek negdje u Čungaru, ili na livadama, ili 
u voćnjacima i vinogradima moga kraja. 

Grigor Vitez: Izabrane pjesme 





Rječnik 
delfin - dupin 


epitaf (grč.) - nadgrobni natpis, pjesma u povodu 
nečije smrti 


eter (grč.) - tvar koja, prema nekim starijim 
teorijama, ispunjava sav prostor i kroz koju se šire 
elektromagnetski valovi (radiovalovi) 


hambar (tur.) - spremište, skladište (za žito) 
hvat - stara mjera za duljinu, oko dva metra 


obarač - okidač, otponac, polugica na vatrenom 
oružju kojom se puca pritiskom prsta 


oktet - zbor s osam pjevača (ili orkestar s osam 
svirača) 


Robinzon - glavni lik romana Robinson Crusoe iz 1719. 
godine engleskog pisca Daniela Defoea; brodolomac 
koji je proveo 28 godina sam na pustom otoku 


šumarica - vrsta biljke s cvjetovima raznih boja, sasa, 
anemona 


švelo - ono što se šije 
tačka - točka 


trampa - zamjena, trgovina bez novca, razmjena robe 
za robu 

